വിദേശജോലി റിക്രൂട്ട്മെന്റ് ഏജന്സി ജീവനക്കാരനെ തട്ടിക്കൊണ്ടു പോയി മര്ദിച്ച് മോചനദ്രവ്യം ആവശ്യപ്പെട്ടു: പ്രതികളെ അറസ്റ്റ് ചെയ്യുന്ന കാര്യത്തില് പൊലീസിന്റെ ഒളിച്ചു കളി: മുഖ്യമന്ത്രിയുടെ ഓഫീസ് ഇടപെട്ടപ്പോള് പൊലീസിന്റെ നെട്ടോട്ടം കൊച്ചി: പട്ടാപ്പകല് ഗുണ്ടാവിളയാട്ടം നടത്തിയ ക്വട്ടേഷന് സംഘത്തെയും അവര്ക്ക് ക്വട്ടേഷന് നല്കിയ യുവാക്കളെയും അറസ്റ്റ് ചെയ്യാതെ പൊലീസിന്റെ ഒത്തുകളി. ഗുണ്ടാസംഘം തട്ടിക്കൊണ്ടു പോയി മര്ദിച്ച് അവശനാക്കുകയും മോചനത്തിന് 10 ലക്ഷം രൂപ ആവശ്യപ്പെടുകയും ചെയ്ത കേസിലാണ് പൊലീസിന്റെ അനാസ്ഥ. റിക്രൂട്ട്മെന്റ് ഏജന്സി ഉടമ മുഖ്യമന്ത്രിയെ നേരില് കണ്ട് പരാതി നല്കിയതോടെ പൊലീസ് നെട്ടോട്ടം തുടങ്ങി. മുഴുവന് പ്രതികളെയും എത്രയും വേഗം അറസ്റ്റ് ചെയ്യാന് എഡിജിപിക്ക് മുഖ്യമന്ത്രിയുടെ ഓഫീസ് നിര്ദേശം നല്കി. ഓഗസ്റ്റ് 17 ന് രാവിലെ പത്തു മണിയോടെയാണ് കൊച്ചി ആസ്ഥാനമായി പ്രവര്ത്തിക്കുന്ന റിക്രൂട്ട്മെന്റ് ഏജന്സിയുടെ ജനറല് മാനേജര് ഒറ്റപ്പാലം സ്വദേശി ഉണ്ണികൃഷ്ണനെ അങ്കമാലി ടെല്കിന് സമീപമുള്ള ടെക്നിക്കല് ഇന്സ്റ്റിറ്റ്യൂട്ടില് നിന്ന് ക്വട്ടേഷന് സംഘം തട്ടിക്കൊണ്ടു പോയത്. ഒരു ക്വാളിസ് വാനിലും ബ്രസ കാറിലുമായി എട്ടു പേരാണ് സംഘത്തിലുണ്ടായിരുന്നത്. ഉണ്ണികൃഷ്ണനെയും കൂടെയുള്ള മറ്റു ജീവനക്കാരെയും മര്ദിച്ചതിന് ശേഷം ബലമായി പിടിച്ചു കൊണ്ടു പോകുന്ന സിസിടിവി ദൃശ്യങ്ങള് കേന്ദ്രീകരിച്ച് അന്വേഷണം നടത്തിയ പൊലീസ്, സ്ഥാപനം ഉടമയുടെ സഹായത്തോടെയാണ് ക്വട്ടേഷന് സംഘത്തിന്റെ ഒളിത്താവളം കണ്ടെത്തി ഉണ്ണികൃഷ്ണനെ മോചിപ്പിച്ചത്. സംഘം 10 ലക്ഷം രൂപ മോചനദ്രവ്യം ആവശ്യപ്പെട്ട് ഉണ്ണികൃഷ്ണനെ കൊണ്ട് സ്ഥാപനം ഉടമയെ വിളിപ്പിച്ചു. വിവരം ഉടന് തന്നെ ഉടമ പൊലീസില് അറിയിച്ചു. പൊലീസ് ആസൂത്രണം ചെയ്ത തിരക്കഥ അനുസരിച്ചാണ് പിന്നീട് കാര്യങ്ങള് നീങ്ങിയത്. മോചനദ്രവ്യം കൈമാറുന്നതിന് പൊലീസുമായിട്ടാണ് ഉടമ പോയത്. പണം ഏറ്റുവാങ്ങാന് എത്തിയത് ക്വട്ടേഷന് സംഘത്തിന്റെ അഭിഭാഷകനായ വര്ഗീസും മറ്റൊരാളുമായിരുന്നു. ഇവരെ കൈയോടെ പൊലീസ് പിടികൂടി. തുടര്ന്ന് ഇവര് നല്കിയ സൂചന പ്രകാരം ക്വട്ടേഷന് സംഘത്തിന്റെ ഒളിത്താവളം കണ്ടെത്തി. പൊലീസിനെ കണ്ട് സംഘാംഗങ്ങള് ഓടി രക്ഷപ്പെട്ടു. ചാലക്കുടി മേലൂര് പൂഞ്ഞക്കാരന് തങ്കച്ച46നെ പിടികിട്ടി. ഉണ്ണികൃഷ്ണന് മാരകമായ മര്ദനമേറ്റ് ഗുരുതരാവസ്ഥയിലായിരുന്നു. ഇയാളുടെ ശരീരമാസകലം കട്ടികൂടിയ എന്തോ വസ്തു കൊണ്ട് ഇടിച്ചു ചതച്ചു. ഇടിയേറ്റ് വലതു കണ്ണിന്റെ കാഴ്ചയ്ക്ക് മങ്ങലുണ്ട്. പണം വാങ്ങാന് വന്നവരും തങ്കച്ചനും അടക്കം മൂന്നു പ്രതികളെ കൈയില് കിട്ടിയിട്ടും പൊലീസ് തങ്കച്ചനെ മാത്രമാണ് റിമാന്ഡ് ചെയ്തത്. പണം വാങ്ങാന് വന്ന അഭിഭാഷകന് വര്ഗീസിനെയും കൂടെ വന്ന ക്വട്ടേഷന് സംഘാംഗത്തെയും പൊലീസ് സ്റ്റേഷനില് നിന്ന് സ്വന്തം ജാമ്യത്തില് വിട്ടയച്ചു. ഇതിന് ശേഷം രണ്ടു പേരെ കൂടി പിടികൂടി. എന്നാല്, പ്രതികള്ക്കെതിരേ ക്രിമിനല് ഗൂഢാലോചന അടക്കമുളള വകുപ്പുകള് ചുമത്തിയില്ലെന്നും പറയുന്നു. ആക്രമണത്തിന്റെ മുഖ്യസൂത്രധാരന് അടക്കം അഞ്ചു പേര് ഇനിയും പിടിയിലാകാനുണ്ട്. ഇവരെ അറസ്റ്റ് ചെയ്യാതെ പൊലീസ് ഒത്തുകളിക്കുന്നുവെന്നാണ് സ്ഥാപനം ഉടമ മുഖ്യമന്ത്രിക്ക് പരാതി നല്കിയത്. ഈ പരാതിയില് കര്ശന നടപടി എടുക്കാന് മുഖ്യമന്ത്രിയുടെ ഓഫീസ് എഡിജിപിയോട് ആവശ്യപ്പെട്ടു. ഇതോടെ പൊലീസ് ഉണര്ന്നു പ്രവര്ത്തിക്കാന് തയാറായി. തന്റെ റിക്രൂട്ട്മെന്റ് ഏജന്സി വഴി പോര്ച്ചുഗലില് പോകാന് പണം അടച്ചിരുന്ന മൂന്നു യുവാക്കളാണ് ക്വട്ടേഷന് ആക്രമണത്തിന് പിന്നിലെന്ന് ഉടമ പറയുന്നു. മൂന്നംഗ സംഘത്തിന് എല്ലാ വിധ സഹായവും ചെയ്തു കൊടുത്തത് റിക്രൂട്ട്മെന്റ് ഏജന്സിയിലെ മുന് ജീവനക്കാരനാണെന്ന് പൊലീസ് സംശയിക്കുന്നുണ്ട്. തനിക്ക് കിട്ടാനുള്ള 14 ലക്ഷം രൂപ ഉടമ ഇയാളോട് തിരികെ ചോദിച്ചതാണ് യുവാക്കള്ക്കൊപ്പം നിന്ന് ക്വട്ടേഷന് സംഘത്തെ ഏര്പ്പെടുത്താന് കാരണമായതത്രേ. 1.50 ലക്ഷം രൂപ വീതമാണ് പോര്ച്ചുഗലില് ജനറല് വര്ക്ക് വിസയ്ക്കായി വാങ്ങിയത്. ഇതില് ഒരു ലക്ഷം പോര്ച്ചുഗലിലെ വിസ സ്റ്റാമ്ബിങ്ങിനും മറ്റുമായി വിദേശ ഏജന്സിക്ക് നല്കുന്നതാണ്. ശേഷിച്ചതില് 30,000 തങ്ങളുടെ സര്വീസ് ചാര്ജും 20,000 പ്രോസസിങ് ഫീസുമാണ്. ഒരു ലക്ഷം രൂപ പ്രതിമാസ ശമ്ബളം കിട്ടുന്ന ജോലിയാണിത്. പണം അടച്ചതിനാല് ഇവര് അടക്കം 50 പേര്ക്കുള്ള വിസയും മറ്റും റെഡിയായിരുന്നു. അതിന്റെ പേപ്പറുകള് എല്ലാം ശരിയായി. കോവിഡ് ബാധ തുടരുന്നതിനാല് എംബസി അനുവദിക്കുന്നതിന് പിന്നാലെ വിസ സ്റ്റാമ്ബ് ചെയ്ത് കയറിപ്പോകാന് കാലതാമസം നേരിടുമെന്ന് ഇവരെ അറിയിച്ചിരുന്നു. ഈ വിവരം ചൂണ്ടിക്കാട്ടി കരാറിലും ഒപ്പിട്ടിരുന്നു. കമ്ബനിയുടെ ഭാഗത്ത് നിന്നുള്ള രേഖകളും മറ്റും റെഡിയായിട്ടുണ്ടെന്നും ഉദ്യോഗാര്ഥി സ്വയം പിന്മാറിയാല് അതിനുള്ള നഷ്ടപരിഹാരം തങ്ങള്ക്ക് തരേണ്ടി വരുമെന്നുമായിരുന്നു കരാറിലുണ്ടായിരുന്നത്. ഇക്കാര്യമെല്ലാം സമ്മതിച്ച് കരാര് ഒപ്പിട്ട മൂന്നു പേര് പിന്നീട് വര്ഗീസ് എന്ന അഭിഭാഷകനെയും ഗുണ്ടയായ തങ്കച്ചനെയും കൂട്ടി ഓഫീസില് വന്ന് പണം തിരികെ ആവശ്യപ്പെട്ടു. കരാര് പ്രകാരം പണം തിരികെ നല്കാന് കഴിയില്ലെന്ന് അറിയിച്ചപ്പോള് വധഭീഷണി മുഴക്കി മടങ്ങി. ഈ വിവരം ചൂണ്ടിക്കാട്ടി താന് സെന്ട്രല് പൊലീസില് പരാതി നല്കിയിരുന്നുവെന്ന് ഉടമ പറഞ്ഞു. തന്റെ പരാതി അവഗണിച്ച പൊലീസ് ദിവസങ്ങള്ക്ക് ശേഷം ഉദ്യോഗാര്ഥികള് നല്കിയ പരാതിയില് കേസെടുത്തു. ജില്ലാ കോടതിയില് നിന്ന് മുന്കൂര് ജാമ്യമെടുത്ത ശേഷം, പ്രതികള് തന്റെ സ്ഥാപനത്തില് പ്രവേശിക്കുന്നത് തടഞ്ഞു കൊണ്ടുള്ള ഉത്തരവും ഉടമ സമ്ബാദിച്ചു. തനിക്കെതിരായ കേസ് റദ്ദാക്കാനുള്ള ഹര്ജിയും ഹൈക്കോടതിയില് നല്കി. ഈ വിവരം അറിഞ്ഞതിന് പിന്നാലെയാണ് ക്വട്ടേഷന് സംഘം ഉണ്ണികൃഷ്ണനെ തട്ടിക്കൊണ്ടു പോയതും മോചനദ്രവ്യം ആവശ്യപ്പെട്ട് മര്ദിച്ചതുമെന്ന് ഉടമ പറഞ്ഞു. 25 വര്ഷമായി എല്ലാ വിധ സേവനങ്ങളും നല്കി വരുന്ന സ്ഥാപനം ഇതേ വരെ കാല്ലക്ഷത്തോളം പേര്ക്ക് വിദേശ ജോലി സംഘടിപ്പിച്ചു നല്കിയിട്ടുണ്ട്. ഇതുവരെ ആരും ഇത്തരമൊരു പരാതി ഉന്നയിച്ചിട്ടില്ലെന്നും ഉടമ പറഞ്ഞു.